钦定古今图书集成/历象汇编/庶征典/第025卷 > 《观象玩占》 > 《月蚀占》
## 钦定古今图书集成/历象汇编/庶征典/第025卷 > 《观象玩占》 > 《月蚀占》

月蚀者，阳侵阴，臣下有咎。董仲舒曰：“臣行刑执法不
忠，怨气所积，则月为之蚀。月蚀之宿，其国贵人死。”或
曰：“月蚀则粟贵。”《荆州占》曰：“月蚀则失刑之国，当其咎。”
又曰：“月蚀，人主宜严号令，省刑罚。蚀后三日内有大
雨，则灾解。”《乙巳占》曰：“凡月蚀，其乡，有拔邑大战之事。
凡师出门而月蚀当其国之野，军大败，将死。”

月蚀尽，君有殃；蚀不尽，臣当之。

“月蚀中分，不出五年，兵忧。”《乙巳占》曰：“月蚀尽无光，其
分君死。月蚀不尽，光辉散，臣忧之。月蚀分为八角，八
道兵起，贼欲发使。又曰卿相出走。”

“《月蚀大半》以上大水”，以日支占国。

月蚀以旦相及，太子当之；以夕，君当之。

“月蚀起南方，男子恶之；起东方，少壮者当之；起北方，
女子恶之；起西方，老者恶之；皆为疾疫死亡。”《河图帝
览嬉》曰：“月蚀从上始谓之失国，其君当之；从旁起谓
之失令，相当之；从下起谓之失律，将军当之。”又曰：“从
上始为丧子；蚀其阴为女丧；蚀其阳为男丧。”

月蚀而青色，人多死，五谷伤；赤色，君为客，不出一年；
黄色，有立诸侯王者；白色，其国有丧，或失地；蚀尽，五
谷贵，其分国当之。一曰月已蚀而色青，为忧；赤为兵；
黄土功；白丧，黑水；一曰月蚀，色赤如血，有反臣。
月蚀东方，其月中有恶风；蚀西方，主人利。

月蚀而𩰚且晕，国君恶之，有军必战，无兵军起，一日
随所蚀伐之，利。

月蚀而有气从外来，入月中，主人不利；从中出外者，
客不利。气从南行，南军不利行北，北军不利，东西亦
如之。气所止之方败也。

月初生而蚀，将败于野。初生三日而蚀，是谓大殃，其国有丧。十日至十四日，天下兵起，女主凶。

“月不望而蚀，或望后蚀，其国大水溢，大臣死，后妃有
忧。”以日占国，月蚀望前，天子弱，大臣强，不能立功成
事。又曰：“月未盈而蚀，阴道消，女主忧；过盈蚀尽，宫中
有忧。”

月蚀而有晕气，苍色，虫蝗生，大臣灾，有大水，民灾。以
日辰占其地。

“月春蚀，岁恶，将军死，国忧；一曰谷贵。”《荆州占》曰：“月孟
春蚀，贱人当之；仲春蚀，贵人当之；季春蚀，人主忧；夏
蚀，旱；一曰国有大忧；一曰虫生，秋禾不成；秋蚀，兵起；
一曰边有兵，民不安，西方灾。冬蚀，其国饥，有女丧；一
曰将有忧；一曰春多涝，女主忧。”已上皆以日辰占其
野。

月春蚀东方，夏蚀南方，秋蚀西方，冬蚀北方，皆以其
方兵起。《武密占》曰：“月正月蚀，有灾旱；一曰米贱，齐国
恶，米贵；二月蚀，贵人病，鲁国六畜灾。三月蚀，大人忧，
楚国恶，丝棉贵；四月蚀，人饥，周国恶；五月蚀，旱，梁国
恶，六畜贵；六月蚀，旱，沛国恶，六畜贵；七月蚀，兵起，陈
国恶，丝棉贵；八月蚀，兵起，郑国恶，鱼盐贵；九月蚀，兵”
起，韩国恶；十月蚀，兵起，卫国恶；十一月蚀，燕国恶，女
主丧。十二月蚀，有大水，秦国恶。

月以甲乙日蚀，年多鱼，禾麦伤；丙丁日蚀，年丰；戊己
日蚀，下田凶；庚辛日蚀，高田凶；壬癸日蚀，岁和。一曰：
“戊日月蚀，大臣下狱”，又曰“大臣死。”一曰：“有自缢死者。”
己日月蚀，山崩坏城郭，大水溢，内臣出，后不安，臣灾。
皆以日支占其国。

月蚀在辰巳地，来年麦伤；在未申地，秋稼凶；一曰午
未地，秋稼凶；在戌亥地，女主当之；一曰子午正，女子
当之。蚀在子午卯酉地，大水，损禾稼，坏城郭，有疾疫，
以日辰占其国。

“凡月蚀，无兵在外，殃在其国，兵将起；而月蚀所当之
国，战不胜；若有军在外而月蚀其国，有大战拔城。月
蚀而出军，其军必败；蚀而出战，军败亡；邑蚀尽，将死；
蚀不尽，军败，将不死。”《荆州占》曰：“军在外而月蚀，将还
其国，战不胜。月蚀尽者，军归；不尽，军自止。凡用兵从
蚀处击之，胜。”

月蚀有星入月魄中，兵起。

《月蚀尽》在阳日占在大臣，阴日占在妃夫人。

凡月生三日无魄，其月必蚀。

月行与木同宿而蚀，粟贵，民相食，农官忧。

月行与土同宿而蚀，国以饥亡。

月行与火同宿而蚀，天下破亡有忧。

“月行与金同宿而蚀，强国战不胜，亡城，大将有二心。”
月行与水同宿而蚀，其国以女乱亡。